paragraph_text: Od gornjeg dijela kralježnice prema naprijed odlaze zavijeni koštani prutovi, rebra. Rebra zajedno s prsnom kosti omeđuju prsni koš i štite organe koji se nalaze u njemu. U donjem dijelu trupa križna kost i zdjelične kosti također omeđuju prostor u kojem su zaštićeni zdjelični organi. Trbušni su organi u gornjem dijelu zaštićeni rebrima, a u donjem zdjeličnim kostima. Središnji živčani sustav osobito je dobro zaštićen čvrstim koštanim oklopom, što ga čine kosti lubanje i kralježnica. Koštani sustav omeđuje dvije cijevi, neuralnu i visceralnu. Neuralna je cijev gotovo potpuno zatvorena i ima samo velik broj otvora kuda prolaze živci i krvne žile, dok je visceralna cijev samo djelomice omeđena koštanom stijenkom, a djelomice elastićnom mišićnom stijenkom. Na kralježnici balansira glava. Uz nju je izravno vezan zdjelični obruč, s donjim udovima. Rameni je obruč samo naslonjen lopaticama na rebra, a preko ključnih kostiju spaja se u zglobu s prsnom kosti. Rameni obruč nosi gornje udove